感興二十七首  其一六
作者：方一夔
朝代：宋

paragraphs: 天陽居盛夏，生長無時休。
熒惑欲何詣，渴奔極炎洲。
老龍恐枯死，深潛閟陰幽。
攢峯擁凝碧，玉鑑開寒眸。
神靈護甿俗，盤盂置鰼鰍。
雷公持玉斧，天女挾行輈。
行雨豈不苦，軃懶化癡牛。
煌煌飛電光，上下窮其搜。
嗟龍獨何避，自愧乏世求。
變化付雛衆，畢命歸寒湫。